Ανακοίνωση για την έναρξη επανεξέτασης για τη λήξη των μέτρων και ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές νιτρικού αμμωνίου καταγωγής Ρωσίας

(2000/C 239/04)

Μετά τη δημοσίευση ανακοίνωσης για την επικείμενη λήξη(1) των ισχυόντων μέτρων αντιντάμπινγκ στις εισαγωγές νιτρικού αμμωνίου καταγωγής Ρωσίας, η Επιτροπή έλαβε αίτηση για επανεξέταση των μέτρων για την εν λόγω χωρα σύμφωνα με τα άρθρα 11 παράγραφος 2 και 11 παράγραφος 3 του κανονισμού (ΕΚ) αριθ. 384/96 του Συμβουλίου(2), όπως τροποποιήθηκε τελευταία από τον κανονισμό (ΕΚ) αριθ. 905/98(3) του Συμβουλίου (εφεξής καλούμενος "βασικός κανονισμός").

1. Αίτηση για επανεξέταση

Η αίτηση υποβλήθηκε στις 22 Μαΐου 2000 από την European Fertilizer Manufacturers Association (EFMA) (εφεξής καλούμενη "ο αιτών") εξ ονόματος παραγωγών που αντιπροσωπεύουν το μεγαλύτερο μέρος της κοινοτικής παραγωγής νιτρικού αμμωνίου.

2. Προϊόν

Το υπό εξέταση προϊόν είναι το νιτρικό αμμώνιο, ένα στερεό λίπασμα που χρησιμοποιείται κοινώς στη γεωργία, το οποίο παράγεται από αμμωνία και νιτρικό οξύ (εφεξής καλούμενο "το υπό εξέταση προϊόν"). Κατατάσσεται επί του παρόντος στους κωδικούς ΣΟ 3102 30 90 και 3102 40 90. Οι κωδικοί αυτοί αναφέρονται μόνον για λόγους ενημέρωσης.

3. Ισχύοντα μέτρα

Τα ισχύοντα μέτρα είναι οριστικοί δασμοί αντιντάμπινγκ, υπό μορφή ειδικού δασμού που επιβάλλει ο κανονισμός (ΕΚ) αριθ. 663/98 του Συμβουλίου(4) που τροποποιεί τον κανονισμό (ΕΚ) αριθ. 2022/95 του Συμβουλίου(5).

4. Αιτιολόγηση της επανεξέτασης των μέτρων

Η αίτηση που υποβλήθηκε σύμφωνα με το άρθρο 11 παράγραφος 2 βασίστηκε στο επιχείρημα ότι η λήξη των μέτρων πιθανώς να έχει ως αποτέλεσμα τη συνέχιση ή επανάληψη της πρακτικής ντάμπινγκ και της ζημίας στον κοινοτικό κλάδο παραγωγής.

Όσον αφορά τον ισχυρισμό για συνέχιση της πρακτικής ντάμπινγκ, λόγω του γεγονότος ότι η κανονική αξία για τη Ρωσία θα πρέπει να καθοριστεί με βάση τους κανόνες που θεσπίζονται βάσει του άρθρου 2 παράγραφος 7 του βασικού κανονισμού, ο αιτών πρότεινε να καθοριστεί η κανονική αξία με βάση την τιμή στην κατάλληλη τρίτη χώρα με οικονομία αγοράς.

Ο ισχυρισμός για πρακτική ντάμπινγκ βασίζεται σε σύγκριση της κανονικής αξίας, όπως αναφέρεται παραπάνω, με τις τιμές εξαγωγής του υπό εξέταση προϊόντος που πωλήθηκε προς εξαγωγή στην Κοινότητα, οι οποίες, κατά τον ισχυρισμό, μειώθηκαν συνεχώς από το 1995. Με βάση τα παραπάνω, το περιθώριο ντάμπινγκ που υπολογίστηκε είναι σημαντικό.

Επιπλέον, ο αιτών ισχυρίζεται ότι εάν καταργηθούν τα μέτρα, το σημερινό επίπεδο εισαγωγών του υπό εξέταση προϊόντος είναι πιθανόν να αυξηθεί λόγω του ότι άλλοι πιθανοί προορισμοί εκτός από την Κοινότητα προστατεύονται είτε από τα μέτρα αντιντάμπινγκ (ΗΠΑ, Λιθουανία, Πολωνία και Ουγγαρία) είτε από άλλα μέτρα (απαγόρευση των εισαγωγών από μέρους της Κίνας), πράγμα που καθιστά μεγαλύτερη την πιθανότητα να προοριστούν προς την Κοινότητα οι εξαγωγές σε τιμές ντάμπινγκ, εάν καταργηθούν τα μέτρα. Επιπλέον, η μεγάλη ικανότητα παραγωγής του υπό εξέταση προϊόντος στην εν λόγω χώρα αντιπροσωπεύει, σύμφωνα με τον ισχυρισμό, ακόμη και μετά την αφαίρεση της εγχώριας ζήτησης, περισσότερο από το σύνολο της κοινοτικής κατανάλωσης.

Επίσης ο αιτών ισχυρίζεται ότι εάν επαναληφθεί ο σημαντικός αριθμός εισαγωγών από τη Ρωσία σε τιμές ντάμπινγκ, θα σημειωθεί η περαιτέρω ύφεση των τιμών στην Κοινότητα και θα επιδεινωθεί η κατάσταση του κοινοτικού κλάδου παραγωγής, ο οποίος, παρά τα ισχύοντα μέτρα, παραμένει επισφαλής.

5. Αιτιολόγηση της ενδιάμεσης επανεξέτασης

Ο αιτών βασίζει την αιτιολόγηση της αίτησης που υπέβαλε σύμφωνα με το άρθρο 11 παράγραφος 3 στο γεγονός ότι τα μέτρα δεν φαίνεται να επαρκούν για την αντιστάθμιση των επιζημίων αποτελεσμάτων της πρακτικής ντάμπινγκ. Ο αιτών υπέβαλε αποδεικτικά στοιχεία που δείχουν ότι η τρέχουσα μη επιζήμια τιμή στόχος είναι υψηλότερη από τις τρέχουσες τιμές μεταπώλησης των εισαγωγών από τη Ρωσία. Κατά τον ισχυρισμό, αυτό οφείλεται στο γεγονός ότι το χαμηλότερο κόστος του κοινοτικού κλάδου παραγωγής αντισταθμίστηκε απόλυτα από την πτώση των ρωσικών τιμών από το 1995.

6. Η διαδικασία

Η Επιτροπή, αφού διαπίστωσε, μετά από διαβουλεύσεις με τη Συμβουλευτική Επιτροπή, ότι υπάρχουν επαρκή αποδεικτικά στοιχεία για την έναρξη επανεξέτασης για τη λήξη των μέτρων και ενδιάμεσης επανεξέτασης, αρχίζει έρευνα σύμφωνα με τα άρθρα 11 παράγραφος 2 και 11 παράγραφος 3 του βασικού κανονισμού. Η έρευνα θα εκτιμήσει την πιθανότητα συνέχισης ή επανάληψης της πρακτικής ντάμπινγκ και της ζημίας και την ανάγκη για συνέχιση, κατάργηση ή τροποποίηση των ισχυόντων μέτρων.

6.1. Διαδικασία για τον προσδιορισμό της πιθανότητας συνέχισης ή επανάληψης της πρακτικής ντάμπινγκ και της ζημίας

α) Ερωτηματολόγια

Για να συγκεντρώσει τις πληροφορίες που θεωρεί απαραίτητες για την έρευνά της, η Επιτροπή θα αποστείλει ερωτηματολόγια στον κοινοτικό κλάδο παραγωγής και στις τυχόν ενώσεις παραγωγών στην Κοινότητα, στους εξαγωγείς/παραγωγούς και στις τυχόν ενώσεις εξαγωγέων/παραγωγών, στους εισαγωγείς και στις ενώσεις εισαγωγέων που ενδεχομένως αναφέρονται στην αίτηση, καθώς και στις ρωσικές αρχές. Τα μέρη που συμμετέσχον στην έρευνα η οποία οδήγησε στη λήψη των μέτρων που αποτελούν αντικείμενο της παρούσας επανεξέτασης θα λάβουν επίσης ερωτηματολόγιο.

Εν πάση περιπτώσει, συστήνεται σε όλα τα μέρη να έλθουν σε επαφή με την Επιτροπή με τηλεομοιοτυπία για να ενημερωθούν κατά πόσον αναφέρονται στην αίτηση για επανεξέταση, και, εάν αυτό δεν συμβαίνει, θα πρέπει να ζητήσουν ερωτηματολόγιο εντός της προθεσμίας που καθορίζεται στην παράγραφο 7 στοιχείο α) περίπτωση i), δεδομένου ότι η προθεσμία που αναφέρεται στην παράγραφο 7 στοιχείο α) περίπτωση ii) της παρούσας ανακοίνωσης ισχύει για όλα τα ενδιαφερόμενα μέρη.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες άλλες από τις απαντήσεις στο ερωτηματολόγιο, καθώς και να υποβάλουν συνοδευτικά αποδεικτικά στοιχεία. Οι εν λόγω πληροφορίες και τα αποδεικτικά στοιχεία πρέπει να υποβληθούν στην Επιτροπή εντός της προθεσμίας που καθορίζεται στην παράγραφο 7 στοιχείο α) περίπτωση ii).

Εξάλλου, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό τον όρο ότι θα υποβάλουν αίτηση γραπτά και θα αποδείξουν ότι υπάρχουν ιδιαίτεροι λόγοι για να γίνουν δεκτά σε ακρόαση. Η εν λόγω αίτηση για ακρόαση πρέπει να υποβληθεί εντός της προθεσμίας που καθορίζεται στην παράγραφο 7 στοιχείο α) περίπτωση iii).

γ) Επιλογή τρίτης χώρας με οικονομία αγοράς

Σύμφωνα με το άρθρο 2 παράγραφος 7 του βασικού κανονισμού, προβλέπεται να επιλεγεί η Πολωνία ως κατάλληλη τρίτη χώρα με οικονομία αγοράς με σκοπό τον καθορισμό κανονικής αξίας όσον αφορά τη Ρωσία, δεδομένου ότι, μεταξύ άλλων, χρησιμοποιήθηκε ως ανάλογη αγορά σε προηγούμενες έρευνες σχετικά με το ίδιο προϊόν. Τα ενδιαφερόμενα μέρη καλούνται να υποβάλουν σχόλια για την καταλληλότητα αυτής της επιλογής εντός της ειδικής προθεσμίας που καθορίζεται στην παράγραφο 7 στοιχείο γ) της παρούσας ανακοίνωσης.

δ) Καθεστώς οικονομίας της αγοράς

Για τους παραγωγούς/εξαγωγείς της Ρωσίας που ισχυρίζονται και υποβάλλουν επαρκή σχετικά αποδεικτικά στοιχεία ότι λειτουργούν υπό συνθήκες οικονομίας της αγοράς, ήτοι ότι πληρούν τα κριτήρια που καθορίζει το άρθρο 2 παράγραφος 7 στοιχείο γ) του βασικού κανονισμού, η κανονική αξία θα καθοριστεί σύμφωνα με το άρθρο 2 παράγραφος 7 στοιχείο γ) του βασικού κανονισμού. Οι εξαγωγείς/παραγωγοί που σκοπεύουν να υποβάλουν δεόντως τεκμηριωμένες αιτήσεις πρέπει να ενεργήσουν εντός της ειδικής προθεσμίας που καθορίζει η παράγραφος 7 στοιχείο δ) της παρούσας ανακοίνωσης. Η Επιτροπή θα αποστείλει έντυπα για τις αιτήσεις σε όλους τους εξαγωγείς/παραγωγούς στη Ρωσία που ζήτησαν ατομικό περιθώριο, καθώς και στις αρχές της Ρωσίας.

6.2. Διαδικασία για την εκτίμηση του κοινοτικού συμφέροντος

Σύμφωνα με το άρθρο 21 του βασικού κανονισμού, και εάν οι ισχυρισμοί για πρακτική ντάμπινγκ και την πρόκληση ζημίας είναι τεκμηριωμένοι, θα ληφθεί απόφαση για το κατά πόσον η συνέχιση, η κατάργηση ή η τροποποίηση των μέτρων θα είναι εις βάρος του κοινοτικού συμφέροντος. Για το λόγο αυτό ο κοινοτικός κλάδος παραγωγής, οι εισαγωγείς και οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών, εφόσον αποδείξουν ότι υπάρχει αντικειμενική σχέση μεταξύ της δραστηριότητά τους και του υπό εξέταση προϊόντος, μπορούν, εντός της γενικής προθεσμίας που καθορίζεται στην παράγραφο 7 στοιχείο α) περίπτωση ii) της παρούσας ανακοίνωσης, να αναγγελθούν και να υποβάλουν σχετικές πληροφορίες στην Επιτροπή. Σημειωτέον ότι όλες οι πληροφορίες που θα υποβληθούν σύμφωνα με το εν λόγω άρθρο θα ληφθούν υπόψη μόνον εάν συνοδεύονται από αποδεικτικά στοιχεία κατά την υποβολή τους.

7. Προθεσμία

α) Γενική προθεσμία

i) Για υποβολή ερωτηματολογίου από τα μέρη

Όλα τα ενδιαφερόμενα μέρη θα πρέπει να ζητήσουν ερωτηματολόγιο το συντομότερο δυνατό, και το αργότερο 15 ημέρες από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Για να αναγγελθούν τα μέρη, να υποβλάλουν απαντήσεις στο ερωτηματολόγιο και ενδεχομένως άλλες πληροφορίες.

Όλα τα ενδιαφερόμενα μέρη, για να ληφθούν υπόψη οι παρατηρήσεις που υποβάλλουν κατά τη διάρκεια της έρευνας, πρέπει να αναγγελθούν ερχόμενοι σε επαφή με την Επιτροπή, να διατυπώσουν τις απόψεις τους γραπτώς και να υποβάλουν απαντήσεις στο ερωτηματολόγιο και ενδεχομένως άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός εάν υπάρχει διαφορετική πρόβλεψη.

iii) Ακροάσεις

Όλα τα ενδιαφερόμενα μέρη μπορούν επίσης να υποβάλουν αίτηση για ακρόαση από την Επιτροπή εντός προθεσμίας 40 ημερών.

β) Ειδική προθεσμία για την επιλογή χώρας με οικονομία αγοράς

Εάν τα μέρη της έρευνας επιθυμούν να διατυπώσουν σχόλια για την καταλληλότητα της Πολωνίας η οποία, όπως αναφέρεται στην παράγραφο 6 σημείο 1 στοιχείο γ) της παρούσας ανακοίνωσης, θεωρείται ως χώρα με οικονομία αγοράς για τον καθορισμό της κανονικής αξίας όσον αφορά τη Ρωσία, θα πρέπει να αποστείλουν τα εν λόγω σχόλια στην Επιτροπή εντός 10 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

γ) Ειδική προθεσμία για την υποβολή αιτήσεων για την αναγνώριση του καθεστώτος οικονομίας της αγοράς

Δεόντως τεκμηριωμένες αιτήσεις για την αναγνώριση του καθεστώτος οικονομίας της αγοράς, όπως αναφέρεται στην παράγραφο 6 σημείο 1 στοιχείο δ) της παρούσας ανακοίνωσης, θα πρέπει να αποσταλούν στην Επιτροπή εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

8. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών πρέπει να υποβάλλονται γραπτώς (όχι υπό ηλεκτρονική μορφή, εκτός εάν προβλέπεται διαφορετικά), και πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και φαξ ή/και τέλεξ του ενδιαφερόμενου μέρους.

Η διεύθυνση της Επιτροπής για την αλληλογραφία είναι η εξής: Ευρωπαϊκή Επιτροπή Γενική Διεύθυνση Εμπορίου

Διευθύνσεις C και Ε

DM 24 - 8/37

Rue de la Loi/Wetstraat 200 Β - 1049 Βρυξέλλες Fax (32-2) 295 65 05 Telex: 21877 COMEU B.

9. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαίες πληροφορίες ή δεν τις παρέχει εντός της προθεσμίας, ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, καταφατικά είτε αποφατικά, με βάση τα διαθέσιμα στοιχεία όπως προβλέπει το άρθρο 18 του βασικού κανονισμού.

Στην περίπτωση που διαπιστωθεί ότι ένα ενδιαφερόμενο μέρος υπέβαλε ψευδείς ή παραπλανητικές πληροφορίες, οι πληροφορίες δεν θα ληφθούν υπόψη και θα χρησιμοποιηθούν τα διαθέσιμα στοιχεία.

(1) ΕΕ C 52 της 14.2.2000, σ. 3.

(2) ΕΕ L 56 της 6.3.1996, σ. 1.

(3) ΕΕ L 128 της 30.4.1998, σ. 18.

(4) ΕΕ L 93 της 26.3.1998, σ. 1.

(5) ΕΕ L 198 της 23.8.1995, σ. 1.